**Értéktárunk kincseiből – a tatai malmok**

Tatán, a vizek városában a régmúltban a malmoknak igen jelentős szerep jutott. A víz energiáját felhasználó berendezéseket és a hozzájuk tartozó épületeket városunkban a gabonafélék őrlésére, valamint a posztó, a gyapjúszövet tömörítésére használták. Ez utóbbiak voltak a kallómalmok.

A tatai vízimalmok részei a város ipari múltjának, a nyersanyag-feldolgozás ipari műemlékei, amelyek sajátos formáikkal emelkednek ki az utcaképből, ezzel egyedivé téve Tata városképét.

Dr. Körmendi Géza kutatásai alapján elmondható, hogy már a 13-14. századi oklevelekben is említést tesznek tatai vízimalmokról. Akkoriban már a jelenlegi Jenő malom, a József malom, a Miklós malom és a Pötörke malom helyén is malmok működtek. A tatai malomipar Zsigmond király uralkodása idején indult virágzásnak, s közel 15 malom dolgozott a liszt előállítása érdekében. A török-világ alatt a malmok – egy kivételével – elpusztultak városunkban. Esterházy József 1729-ben elhatározta, hogy posztó manufaktúrát alapít Tatán, ennek köszönhetően a 18. század végére egyre több csapómester telepedett le, akik céhbe tömörültek, ők használták a kallómalmokat. A munkások zöme német származású volt. Később a posztóipar oly mértékben fellendült, hogy a meglévő hat kallómalom ennek kiszolgálására már kevésnek bizonyult. A csapóipar egészen a reformkorig növekedett, majd visszaszorult, s ezt követően már nem volt meghatározó iparág. Emlékét a Csapó utca neve őrzi.

Körmendi Géza tollából az is ismert, hogy a török-világ alatt odalett malmok nagy részét Fellner Jakab építette újjá az Esterházy-uradalomnak. A reformkorban Tatán és környékén 35 uradalmi vízimalom 82 kerékkel dolgozott. Lisztet őrölt a Cifra, a Nepomucenus, a József, a Pötörke, a Tóvárosi, a Miklós, a Sándor, a Jenő és a Berta malom.

A tatai vízimalmok közül a Jenő, József és Miklós malmokat Stegmayer Máté, a Kuny Domokos Múzeum munkatársának javaslatára vette fel a Tata Települési Értéktár Bizottság a tatai értékek közé.

A Jenő-malom az Angolkert szélén, a műromok és a pálmaház szomszédságában található. Szabadon álló, téglalap alaprajzú, egyemeletes, nyeregtetős épület. Dél-keleti felén áll a vörös mészkő zsilip, az egykori malomkerekek az épülettömb keleti felén voltak, a déli oldalon utólagos hozzáépítés van. A malmot a Pokol-forrás vize hajtotta. Korábban Pék-malomnak hívták a bérlő család nevéből eredően. 1890-től a Muraközy család bérelte, tőlük 1900-ban Lampert Bálint vette át. 1920 táján a malom leállt, mert javítani kellett volna, de nem áldoztak rá. Később jéggyárat létesítettek benne. Az 1950-es évektől raktár, majd szivattyúház volt. Jelenleg egyedüli városi tulajdonban álló malomépületként várja mihamarabbi hasznos célra való felújítását. Az angolkerti rehabilitáció III. ütemére vonatkozó pályázat keretén belül nyílik lehetőség a rekonstrukcióra. A benyújtott építészeti és kertrendezési tervek 2019. januárjában kapták meg az örökségvédelmi engedélyt.

A József-malom a Malom-patak mellett épült szabadon álló, téglalap alaprajzú, kétszintes épület. Északi és déli oldalához épült egy-egy nyeregtetős toldalék. Belső tereit jelentősen átalakították. Eredetileg kallómalom volt, az 1770-es években Fellner Jakab tervei alapján korszerűsítették. 1791-ben a majolika gyár számára vásárolták meg festékzúzónak, a gyár megszűnése után visszaállították kallónak, s csak 1868-ban lett lisztőrlő malom. Ekkor vette bérbe Stingl Károly. Modernizálása során egy Ganz-turbinával is felszerelték azzal a céllal, hogy a szomszédos bőrgyárnak is energiát ad majd. De a turbina nem váltotta be a hozzá fűzött reményeket. Se a bőrgyárat, se a malmot nem hajtotta. Ekkor Stingl felmondta a bérletet, s az utána jövő bérlő is hamar otthagyta. Ekkor lekapcsolták róla a bőrgyárat, s az uradalom visszahívta Stinglt. Ő maradt benne egészen 1922-ig. Utána Méhes Ferenc vette ki. Haláláig, 1935-ig ő bérelte. Aztán veje, Gruber Imre használta 1947-ig. 1947-ben ifj. Esterházy Miklós eladta Tárnok Andrásnak. 1950-ben államosították és raktárként működött. Az 1990-es években üzletház céljára alakították át, majd 2017-ben felújították. Azóta szórakozóhelyként üzemel.

A Miklós-malom a Kodály térrel szemben, az Ady Endre úton található, szintén a Malom-patak mellett. Szabadon álló, téglalap alaprajzú, egyemeletes épület. Az 1760-as években Fellner Jakab tervei szerint alakították át. A 18-19. században négy vízkerék hajtotta. A 18. században huzamosabb ideig a Glanz család, az 1800-as évek első felében Titteldorf Rupert bérelte. Az 1860-as években Bürchner József bérlő a malmot modern gépekkel szerelte fel. A nyugati toldaléképületet, a molnárlakást is az ő idején építették hozzá. 1947-ben ifj. Esterházy Miklós eladta Pályka Dezsőnek, az államosítást követve 1966-ig működött. 1973-ban múzeum céljára alakították át. Jelenleg felújítás alatt áll.

Egyik legismertebb malom Tatán a Cifra-malom, amely az Öreg-tó középső zsilipjénél, a Tata és Tóváros egyesítését jelző kő szomszédságában található. Szabadon álló, L alaprajzú, kétszintes malomépület. A malom nyugati oldalán öt malomkerék helyezkedik el. Az egykori üzemtér, díszes, kialakítású pillérekkel alátámasztott, fafödémmel két szintre osztott. Az egyik pilléren 1753-as évszám látható. Korábbi malom felhasználásával épült a 18. század közepén, 1753-ban leégett s 1755-ben újjáépítették. 1904-ig részesmolnárok bérelték. 1921-1950 között a Johannesz molnárcsalád bérelte. 1950-ben a Terményforgalmi Vállalat tulajdonába került s 1953-ban modernizálták. Az őrlést 1968-ban szüntették meg, berendezését 1973-ban leszerelték. 1982-1985 között elkezdődött felújítása, amely félbemaradt. Nevét a hagyomány szerint az emeleti stukkódíszes mennyezetű teremről kapta, amely az 1980-as évek közepén megsemmisült. Több kísérlet is történt a felújítására. Korábban fesztiválok, jeles események alkalmával kiállítást rendeztek belső terében. Jelenleg magántulajdonban van, üresen áll.

A város szívében, a régi „Burgundián” található a Wágner-malom, mai nevén Wágner-ház. A tatai hagyomány szerint a bencések középkori Burgundia-malma, később Kotyogó vagy Kása-malom néven is ismert volt. Körmendi Géza szerint az idősebb molnárok emlékezetében egy Csányi nevű személy volt a legrégebbi bérlője. Kerekeit a közeli Lo-presti-forrás vize hajtotta. 1840-ben id. Wágner Lajos vásárolta meg az épületet és a működtetéshez elengedhetetlen vízjogot, innen kapta a Wágner-ház köznapi elnevezést. 1895-ben az épület egy részében kádfürdőt létesítettek, majd a malom 1918-ban történt bezárását követően az udvaron strandfürdőt nyitottak. Az 1980-as évek végén a városi kórházhoz kapcsolódó orvos- és nővérszállót alakítottak ki benne. A később folyamatosan pusztuló épületet 2013-ban újították fel. A műemlék épületben működik a Tatai Egészségügyi Alapellátó Intézmény, azaz az orvosi ügyelet és a védőnői szolgálat.   
Mindezen átalakítások alatt a mindenkori tulajdonosok figyelmet fordítottak a még megmaradt értékek megmentésére is: például egy eredeti állapotban megőrzött malomkövet őriznek, a ház bejáratának két oldalán pedig ma is látható az a vastag vízkőréteg, amelyet az évszázadok alatt a malomkövek a falra felhordtak.

Körmendi Géza a malomban folyó munkát is ismertette. A régmúltban, az őrlés idején hosszú kocsisor állt a malom épülete előtt. A gazdák a bejáratnál figyelték, mikor kiáltják a nevüket. Ha a molnár szól, a gazda a kocsival a lépcsőhöz áll és felemeli a gabonás zsákokat. A segéd a zsáktoló kocsival betolja a gabonát a malomba a mázsához. Minden gabonát, ami beérkezik, lemérnek. A mérés után önti be a felvonó garatba és felhúzatják a tároló helyre. A tárolók deszkából épített kamrák. A Cifra-malomban például önműködő mérleg volt, ami a gabonát úgy mérte, ahogy az átment rajta. A két mérleg közül az egyik a piszkosat méri, ahogy megy fel a tárolóba, a másik a tisztákat a, megkoptatottat, ami megy rá a malomra. Minden időben koptatták a gabonát. A búza először egy rostára kerül, ami kiválasztja a nagyobb szemeket. Aztán a második a búzánál kisebb szemeket. Aztán kap egy szelet, amely a búzánál könnyebb részeket, - üszög, por, kiviszi. Ez után következik a hámozó. A hámozó után a gabona egy nedvesítő készülékbe megy. Az így megnedvesített gabonát a felvonó viszi fel a pihentető kamrákba. Az a jó, ha nyolc órát pihen. Így kicsit megtapad a külső héja, s a vörös rész nem törik bele a lisztbe, ezáltal a liszt fehér lesz. A pihentető kamra után következik a törethenger. Itt a búzát felbontják. Kiveszik belőle a darát. Aztán jön a szita, az külön osztályozza a búza lisztjét, dercéjét, apró és nagyobb szemű daráját. A dara rámegy a daragépre, amely megtisztítja és a felvonó rávezeti a simaőrlő henger garatjába. Az itt nyert liszt lesz a kenyérliszt és a finomliszt. A liszteket az őrlés közben ellenőrzik. A kiőrölt liszteket zsákokba teszik, majd a kész lisztet mérlegelve a lisztkeverőbe öntik. Ez egyenletessé teszi. A keverőből a cserekamrába huzatják. Innen mérik ki a lisztet a sajtárba, illetve a zsákba.

A tatai vízimalmok rendszerint kétszer tartottak őrlési szünetet. Az egyik január végétől február végéig, a másik május végétől június végéig tartott. Ekkor végezték el a kisebb javításokat, meszeléseket.

A letűnt korok hangulatát hozzák vissza a megmaradt malom-épületek Tatán, s talán még sokáig csodálhatjuk a rozogán is gyönyörű épületeket, ám ha gondos gazda vigyáz rájuk, a felújítás után további esztétikai élményt nyújtanak az utókornak.

Összeállította:  
  
Izsáki Zsuzsanna

Fotó:

József-malom (jelenleg Ucca-bár)

Wágner-ház

Jenő-malom

Miklós-malom a malomkerékkel

(fotó: Izsáki Zsuzsanna)